 JUSTUS WANGA Na CHARLES WASONGA WAKATI ambapo Rais William Ruto anaanza ziara yake katika eneo la Nyanza, Serikali imechukua hatua madhubuti kujiondolea tope la lawama kwa machafuko yanayoshuhudiwa Sondu.  Mnamo Alhamisi Waziri wa Usalama wa Ndani Profesa Kithure Kindiki aliwahamisha wakuu wa usalama katika pande zote mbili eneo hilo ambalo liko mpakani mwa kaunti za Kisumu na Kericho. Mapigano hayo yamesababisha vifo vya watu saba huku familia 200 zikiachwa bila makao. Waliohamishwa na Waziri wa Usalama wa Ndani ni wakuu wa polisi eneo hilo, maafisa wakuu wa umma na viongozi wa kijamii kwa utepetevu. “Watu wamepoteza maisha yao, mali imeharibiwa na hali ya kawaida imesambaratika kwa siku mbili,” akasema Prof Kindiki. Waziri vile vile ametuma kikosi maalum cha maafisa wa usalama kudhibiti mapigano ya kikabila katika eneo la Sondu lililoko kwenye mpaka wa kaunti za Kisumu na Kericho. Kwenye taarifa iliyotumwa kwa vyombo vya habari Alhamisi Prof Kindiki alisema kuwa hatua hiyo imechangiwa na mauaji yaliyotekelezwa katika eneo hilo pamoja na uharibifu wa mali. Kufikia Jumatano jioni Oktoba 4, 2023, maafisa wa serikali walikuwa wamethibitisha kuuawa kwa watu saba katika mapigano hayo yanayodaiwa kutokea baada ya wahuni kutoka upande wa Kericho kuwavamia majirani wao wa upande wa Kisumu. “Kikosi hicho maalum cha walinda usalama kitasimamiwa kwa pamoja na wanachama wa kamati za usalama kutoka kanda za Rift Valley na Nyanza. Wamepewa amri kuhakikisha kuwa hali ya utulivu inarejea na wavamizi hao wanakamatwa na kushtakiwa kwa kuwadhuru watu wa mji wa Sondu na maeneo ya karibu,” Prof Kindiki akasema kwenye taarifa hiyo. “Hatuwezi kuendelea kupoteza maisha, mali kuharibiwa na usalama kuhujumiwa ilhali wakuu wa polisi wanaoenekana kuzembea kazini. Hatuwezi kuendelea kuwavumilia maafisa ambao wanaruhusu wahalifu kuendelea kuwahangaisha watu,” Prof Kindiki akasema. Inadaiwa kuwa mapigano hayo yalianza baada ya mtu mmoja kuuawa wakati yeye na wenzake walipatikana wakiiba ng’ombe upande wa Kisumu. Waziri Kindiki alitangaza kuwa hatua zaidi za kudhibiti mapigano na uhalifu huenda zikatangazwa Ijumaa, Oktoba 6, 2023 baada ya tathmini kufanywa kuhusu ufanisi wa vikosi maalum vya walinda usalama waliotumwa Alhamisi, Oktoba 5, 2023. Mapema Alhamisi, magavana kutoka kaunti nne za eneo la Luo Nyanza walitoa wito kwa serikali kuchukua hatua za haraka na kutuma maafisa wa GSU mjini Sondu ili wadumishe amani na usalama. Magavana hao; Profesa Anyang’ (Kisumu), Gladys Wanga (Homa Bay), Ochilo Ayacko (Migori) na James Orengo wa Siaya, kwenye taarifa ya pamoja, waliitaka Wizara ya Usalama wa Ndani kukomesha mapigano katika mpaka wa Kisumu na Kericho. Walisema kuwa watu wa kaunti ndogo ya Nyakach na wale ambao wako karibu na soko la Sondu wameshambuliwa kwa siku mbili na wavamizi wanaodaiwa kutoka kaunti jirani ya Kericho. Aidha, viongozi wa kisiasa wa Azimio la Umoja-One Kenya kutoka eneo hilo wameitaka serikali kuzisaidia familia za Nyakach zilizoathiriwa katika uvamizi huo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  